பரிமளம் மானிப்பாயைச் சேர்ந்தவள். படித்த கௌரவமான குடும்பம். பாடசாலையில் படித்தகாலத்தில் அங்கு புதிதாகப் பணிக்கு வந்திருந்த ஆங்கில ஆசிரியனோடு காதல். அவன் ஏலவே திருமணமானவன் என்ற தகவல் அவளுக்குத் தெரியாது. பரிமளம் தன் வீட்டை எதிர்த்து பதினெட்டு வயதிலேயே ஓடிப்போய் அவனைத் திருமணம் முடித்தாள். ஆறாவது மாதமே வைதேகி பிறந்துவிட்டாள். கணவனுக்குப் பாடசாலையில் உத்தியோகம் பறிபோய்விட்டது. அந்தச்சமயம் நைஜீரியாவில் ஆங்கில ஆசிரியருக்கு பணிவெற்றிடம் இருந்ததால் அவளின் கணவன் வைதேகி பிறந்து மூன்றாம் மாதமே லாகொசுக்குப் பறந்துவிட்டான். போனவன் அடுத்த வருடமே அவனுடைய முதல் மனைவியையும் குழந்தையையும் அங்கேயே அழைத்துக்கொண்டுவிட்டதாகக் கேள்வி. ஆரம்பத்தில் பரிமளத்துக்கு இருமாதங்களுக்கு ஒருமுறை பண உண்டியல் வந்துகொண்டிருந்தது. பின்னர் வைதேகியின் பிறந்தநாளுக்கு மாத்திரம் வந்துகொண்டிருந்தது. ஒரு இடப்பெயர்வோடு அதுவும் தடைப்பட்டுப்போனது.